KIRJALLINEN KYSYMYS E-1864/01

esittäjä(t): Michl Ebner (PPE-DE) komissiolle

(27. kesäkuuta 2001)

Aihe: Naudanlihapalkkiot (Iso-Britannia)

Komissio on naudanliha-alan yhteisen markkinajärjestelyn muuttamisen yhteydessä kannattanut tila- ja ikäluokkakohtaisen 90 nautayksikön ylärajan tiukempaa soveltamista erityispalkkioiden myöntämisessä. Tarkoituksena on muun muassa vähentää tuotantointoa ja vakauttaa naudanlihamarkkinat. Erityispalkkioita saavien eläinten määrä vahvistetaan määrittelemällä nautayksikköjen tiheys hehtaaria kohti.

Voiko komissio kertoa,

- aikooko se ottaa käyttöön 90 nautayksikön ylärajan kaikissa suorissa tuissa,

- kuinka moni tila Isossa-Britanniassa ylittää nykyään tämän raja-arvon,

- kuinka moni tila Isossa-Britanniassa alittaa nykyään tämän raja-arvon,

- millaisia vaikutuksia ja säästöjä tällä toimenpiteellä saataisiin naudanliha-alan kokonaisbudjettiin absoluuttisina lukuina ja prosentteina,

- harkitseeko se tällaisen ylärajan käyttöönottoa myös lampaanliha-alan ja muiden vastaavien liha-alojen palkkioiden myöntämisessä?

Franz Fischlerin komission puolesta antama yhteinen vastaus kirjallisiin kysymyksiin E-1855/01, E-1856/01, E-1857/01, E-1858/01, E-1859/01, E-1860/01, E-1861/01, E-1862/01, E-1863/01, E-1864/01, E-1865/01, E-1866/01, E-1867/01, E-1868/01 ja E-1869/01

(3. syyskuuta 2001)

Luxemburgissa 19. kesäkuuta 2001 pidetyssä maatalousneuvoston kokouksessa puheenjohtajavaltion neuvottelemassa kompromississa sitouduttiin säilyttämään jäsenvaltioilla mahdollisuuden muuttaa urospuolisista naudoista maksettavaan erityispalkkioon liittyvää tila- tai ikäryhmäkohtaista 90 eläimen (eikä 90 nautayksikön - NY - kuten arvoisa parlamentin jäsen toteaa) enimmäismäärää tai poiketa siitä. Tähän liitettiin kuitenkin erityisiä edellytyksiä.

Jäsenvaltiot voivat 1. tammikuuta 2002 alkaen muuttaa tätä enimmäismäärää tai poistaa sen noudattaen kuitenkin objektiivisia perusteita, jotka ovat osa maaseudun kehittämispolitiikkaa, ja edellyttäen, että samalla otetaan huomioon ympäristönsuojelu ja työpaikkojen säilyttäminen.

Nautayksikköinä hehtaarilta ilmoitettavan tilojen eläintiheyden osalta komissio muistuttaa, että edellä mainitun kompromissin yhteydessä päätettiin alentaa eläintiheyttä, jolla rajoitetaan erityispalkkioon ja emolehmäpalkkioon oikeutettujen eläinten määrää, joka nykyään on 2 NY/ha kalenterivuodessa, kahdessa vaiheessa 1,9 nautayksikköön 1. tammikuuta 2002 mennessä ja 1,8 nautayksikköön 1. tammikuuta 2003 mennessä.

Arvoisa parlamentin jäsen pyytää tilastoja eri jäsenvaltioiden maatilojen sijoittumisesta 90 nautayksikön enimmäismäärän ylä- tai alapuolelle. Ensinnäkin pyyntöön on vaikea vastata, sillä kysymystä ja tilastopyyntöä ei ole muotoiltu selkeästi, kun niissä viitataan 90 nautayksikön ylärajaan. Näyttää siltä, että kysyjä on sekoittanut toisiinsa erityispalkkion myöntämiseen sovelletun enimmäismäärän, joka ilmaistaan eläinten määrän eikä liity eläintiheyteen, ja itse eläintiheyden, joka ilmaistaan hehtaarikohtaisina nautayksikköinä. Toiseksi niiden komission käytettävissä olevien tietojen perusteella, jotka koskevat maksettujen palkkioiden määrää ja tilakohtaista karjaa, ei voida esittää kysymyksessä pyydettyjä tilastoja.

Palautettakoon mieliin, että mahdollisuus muuttaa 90 eläimen enimmäismäärää tai poiketa siitä on otettu käyttöön vuodelle 2000. Komissiolla ei vielä ole tietoja toimenpiteen soveltamisesta mahdollisesti aiheutuneista rakenteellisista muutoksista.

Komission ehdottaman toimenpiteen tarkoituksena on, ettei erityispalkkiota enää myönnettäisi rajoittamattomalle määrälle urospuolisia kotieläimiä, joita kasvatetaan suurtiloilla, ja että palkkion hyöty voitaisiin jakaa uudelleen pien- ja keskisuurilla tiloilla. Tämän vuoksi ehdotukseen liitetty rahoitusselvitys ei osoittanut säästöä tämän toimenpiteen osalta.

Tällaista enimmäismäärää ei ole suunniteltu muualle kuin urospuolisten nautaeläinten erityispalkkion soveltamisalalle.